Борис Младенов-Young
Аборигенът

chitanka.info

Той свиреше… полуоблечен, бос

и неговото мускулесто тяло —

същинска статуя от абанос,

бе ярко под лъчите заблестяло.

В ръцете стискаше диджериду[1]

и без да спре в тръбата му да духа,

за миг по-силно бузите изду

и нови странни звуци там се чуха.

В мелодията, с нисък, басов тон —

неспирен ек, дошел от вековете,

изимитира динго в унисон

и смях от кукабара в нея вплете.

И спря, когато цялата душа

с дъха си в музиката си изля!

Сидни, Австралия — 2015 г.

[1] Диджериду — духов музикален инструмент, изобретен от аборигените в североизточна Австралия преди 15 века. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.